b'\n_START_ARTICLE_\nJugendweihe\n_START_PARAGRAPH_\nJugendweihe (Ungdomsinnvielse) er en sekul\xc3\xa6r seremoni praktisert i Tyskland. Seremonien skjer ved  14-\xc3\xa5rsalder. Den oppsto p\xc3\xa5 1800-tallet som et frikirkelig alternativ til den romersk-katolske og protestantiske konfirmasjon. Senere utviklet Jugendweihe seg til \xc3\xa5 bli en ateistisk tradisjon.\n_START_SECTION_\nHistorie\n_START_PARAGRAPH_\nBegrepet Jugendweihe ble nevnt f\xc3\xb8rste gang i 1852, i frireligi\xc3\xb8se grupper. _NEWLINE_I 1881 ble Deutsche Freidenker Bund (DFB) (tysk fritenkerforbund) etablert. Det dreide seg om en ateistisk, borgerlig gruppe. Parallelt oppsto ogs\xc3\xa5 en tilsvarende bevegelse i arbeiderklassen. P\xc3\xa5 1900-tallet ble Internationalen Proletarische Freidenker etablert, og denne distanserte seg fra den borgerlige bevegelsen. _NEWLINE_Fra 1890 ble en innf\xc3\xb8ring av ungdommen i arbeidslivet, del av Jugendweihe. Det ble innf\xc3\xb8rt ogs\xc3\xa5 innf\xc3\xb8rt undervisning, basert p\xc3\xa5 en frisinnet verdensanskuelse. Weimarrepublikken var en blomstringstid for Jugendweihe, som fremfor alt ble praktisert i arbeiderpartiene SPD og KPD. _NEWLINE_I DDR var Jugendweihe en pendant til den kirkelige konfirmasjon, og ble tilbudt mot slutten av det \xc3\xa5ttende skole\xc3\xa5ret. Elevene ble offisielt tatt opp i de voksnes rekker. Ungdommene avga sin bekjennelse til den sosialistiske stat, til vennskap med Sovjetunionen og de sosialistiske vennskapsstater, s\xc3\xa5vel som til kampen for fred og mot imperialismen. Av all DDR-ungdom deltok i 1970- og 1980-\xc3\xa5rene, 97\xc2\xa0% i Jugendweihe, og undervisning var tett knyttet til skoleundervisningen for\xc3\xb8vrig.'